**Neringos savivaldybės tarybos nario**

**Arūno Burkšo Veiklos ataskaita**

**už 2013 metus**

Į Neringos savivaldybės tarybą esu išrinktas su koalicija „Mūsų Neringa“, o joje esame įregistravę „Liberalų“ frakciją, kurios pirmininku esu. Liberalų frakcijoje esame keturi tarybos nariai, be manęs dar Aušra Feser, Andrius Bagdonas ir Ričardas Kičiatovas. Kaip ir 2012 m. tarybos „jėgų“ pasiskirstyme nieko naujo, toliau dirbame vadinamojoje „neįregistruotoje opozicijoje“, o daugumą sudaro dešimt tarybos narių (socialdemokratų frakcija).

Ataskaitiniais 2013 metais ir toliau dirbau dvejuose tarybos komitetuose: Biudžeto, finansų ir ūkio, esu šio komiteto pirmininko pavaduotoju bei Kontrolės.

Taip pat esu išrinktas savivaldybės Etikos bei Privatizavimo komisijų nariu, per 2013 m. nebuvau kviestas nė karto į komisijų posėdžius, nes, matyt, neatsirado svarstytinų klausimų.

Biudžeto, finansų ir ūkio komitete dirbau kartu su trimis didžiosios koalicijos nariais. Pagal nusistovėjusią tvarką, komitetas rinkosi sykį per mėnesį, trečiadienį, savaitę iki tarybos posėdžio. Komiteto pirmininkui susirgus vadavau pirmininką, kviečiau ir organizavau vieną komiteto posėdį.

Darbo komiteto posėdžiuose metu, kartu su kolegomis svarstyta šimtai įvairių klausimų. Neretai pateikdavau vienokius ar kitokius pastebėjimus ar pasiūlymus.

Kontrolės komitete esame keturi nariai, po du iš kiekvienos taryboje įregistruotos frakcijos. Liberalų frakcijai komitete atstovaujame su Ričardu Kičiatovu. Komiteto pirmininko pozicija yra tarybos daugumos. Šio komiteto posėdžiuose svarstėme LR Savivaldos įstatymu ir Tarybos reglamentu deleguotus klausimus. Papildomai esu pateikęs paklausimus dėl savivaldybei ir jos valdomų institucijų transporto panaudojimo, dėl kontrolės postuose surenkamų rinkliavų, dėl KTIC „Agila“ turto naudojimo ir nuomos bei kitų klausimų.

2013 metais iš dvylikos įvykusių tarybos posėdžių, dalyvavau devyniuose, nedalyvavau trijuose, tuomet buvau išvykęs iš Neringos, vasarį dalyvavau Vilniuje vykusioje knygų mugėje, o rugpjūtį ir rugsėjį buvau išvykęs į užsienį.

Iš esmės niekas nepasikeitė taryboje svarstant strateginius klausimus. Tarybos dauguma daro savo „namų darbus“ kitose auditorijose ir neretai klausimai pateikiami jau tarybos posėdžio metu. Asmeniškai aš ir mūsų frakcija jausdami savo galimybes, Tarybos posėdžiuose ir toliau stengėmės dirbti konstruktyviai. Man ir mums suprantamas valdančiosios koalicijos minėtas darbo principas – visais tarybos posėdžio darbotvarkės klausimais apsitarti ir „priimti“ sprendimus iki posėdžio vykstančioje „repeticijoje“.

Esame patenkinti pasiektu rezultatu dėl Mokyklų tinklo pertvarkos. Dar prieš keletą metų mūsų siūlymas objektyviai įvertinti situaciją švietimo srityje ir priimti teisingą sprendimą, kėlė siaubą mūsų kolegoms ir buvo pasitiktas kategorišku prieštaravimu. Tačiau reikėjo delsti ne vienerius metus, kol, deja, miesto ugdymo įstaigos baigia ištuštėti, kad imtis racionalaus sprendimo.

Šiai dienai, apjungus Nidos ir Juodkrantės mokyklas bei Juodkrantės darželį bus galima siekti Neringos gimnazijos statuso, kas užtikrins vieną svarbiausių Neringos klausimų - bendruomenės ramų gyvenimą suteikiant jos vaikams tinkamų išsilavinimą, tiek formos, tiek turinio prasme.

Pagiriame kolegas už gerus sprendimus, tačiau iškeliame, mūsų akimis žiūrint, neracionalius, miestui ir jos bendruomenei naudos neduodančius sprendimus. Vienas jų skvero pertvarkymo darbai. Milijonus litų kainuojantis, daug aistrų, visuose Lietuvos specialistų lygiuose, keliantis objektas, kuris tikrai nekuria pridėtinės vertės Neringos bendruomenei ir jos svečiams.

Neringos taryba privalo susifokusuoti į Neringos bendruomenei pridėtinę vertę kuriančius projektus.

Tarybos narys Arūnas Burkšas

2014 metų kovo 19 diena.